Komisijos sprendimas
1999 m. lapkričio 17 d.
panaikinantis Sprendimą 98/407/EB dėl tam tikrų apsaugos priemonių dėl Turkijos kilmės arba iš jos įvežamų dvigeldžių moliuskų ir žuvininkystės produktų ir iš dalies keičiantis Sprendimus 94/777/EB ir 94/778/EB
(pranešta dokumentu Nr. C(1999) 3761)
(tekstas svarbus EEE)
(1999/767/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų, veterinarinių patikrinimų organizavimą [1], ypač į jos 22 straipsnio 6 dalį,
kadangi:
(1) gavusi kelionės į Turkiją metu atlikto veterinarinio patikrinimo rezultatus, Komisija priėmė Sprendimą 98/407/EB dėl tam tikrų apsaugos priemonių dėl Turkijos kilmės arba iš jos įvežamų dvigeldžių moliuskų ir žuvininkystės produktų [2];
(2) patvirtinusi apsaugos priemones ir gavusi Turkijos valdžios institucijų pateiktas sveikatos garantijas, Komisija priėmė Sprendimą 1999/2/EB [3], kuriuo buvo iš dalies pakeistas Sprendimas 98/407/EB, kad būtų leista vėl importuoti iš Turkijos žuvininkystės produktus;
(3) naujos kelionės metu atlikto patikrinimo rezultatų ir Turkijos valdžios institucijų pateiktų garantijų pakanka, kad būtų leidžiama vėl importuoti iš Turkijos kilusius arba įvežamus visų formų dvigeldžius moliuskus, dygiaodžius, gaubtagyvius ir jūrinius pilvakojus;
(4) gavus kelionės metu atliktų patikrinimų rezultatus būtina iš dalies pakeisti nurodytų augimviečių ir išsiuntimo centrų sąrašą Komisijos sprendimo 94/777/EB [4] su paskutiniais pakeitimais, padarytais Sprendimu 96/31/EB [5], atitinkamai B priede ir C priede. Taip pat būtina iš dalies pakeisti Komisijos sprendimo 94/778/EB [6] su paskutiniais pakeitimais, padarytais Sprendimu 96/31/EB, B priedu paskirtų įmonių sąrašą;
(5) šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 98/407/EB panaikinamas.
2 straipsnis
Šio sprendimo A priedas pakeičia Sprendimo 94/777/EB B priedą.
3 straipsnis
Šio sprendimo B priedas pakeičia Sprendimo 94/777/EB C priedą.
4 straipsnis
Šio sprendimo C priedas pakeičia Sprendimo 94/778/EB B priedą.
5 straipsnis
Šis sprendimas skirtas valstybėms narėms.
Priimta Briuselyje, 1999 m. lapkričio 17 d.